**Paskaidrojuma raksts  
Kuldīgas novada pašvaldības saistošie noteikumi Nr.\_\_\_ /2023**

**“****Par Kuldīgas novada pašvaldības līdzekļu piešķiršanu kultūras pieminekļu restaurācijai, atjaunošanai un konservācijai Kuldīgas novadā”**

|  |  |
| --- | --- |
| Paskaidrojuma raksta sadaļa | Norādāmā informācija |
| 1. Mērķis un nepieciešamības pamatojums | 2023. gada 1. janvārī stājās spēkā [Pašvaldību likums](https://likumi.lv/ta/id/336956-pasvaldibu-likums) un zaudēja spēku likums “[Par pašvaldībām](https://likumi.lv/ta/id/57255-par-pasvaldibam)”. Saskaņā ar [Pašvaldību likuma](https://likumi.lv/ta/id/336956-pasvaldibu-likums) pārejas noteikumu 6. punktu dome izvērtē uz likuma “[Par pašvaldībām](https://likumi.lv/ta/id/57255-par-pasvaldibam)” normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam; līdz jaunu saistošo noteikumu spēkā stāšanās dienai, bet ne ilgāk kā līdz 2024. gada 30. jūnijam piemērojami uz likuma “[Par pašvaldībām](https://likumi.lv/ta/id/57255-par-pasvaldibam)” normu pamata izdotie saistošie noteikumi, ciktāl tie nav pretrunā ar šo likumu. Ievērojot šo regulējumu, ir izdodami jauni saistošie noteikumi par Kuldīgas novada pašvaldības līdzekļu piešķiršanu kultūras pieminekļu restaurācijai, atjaunošanai un konservācijai Kuldīgas novadā. Kuldīgas novads ir bagāts ar valsts, reģiona un vietējas nozīmes kultūras pieminekļiem. To saglabāšana ir konkrēto objektu īpašnieku pienākums, kura realizācija ir gan valsts, gan pašvaldības un sabiedrības interesēs. Saistošo noteikumu mērķis ir pašvaldības administratīvajā teritorijā esošo kultūrvēsturisko būvmantojumu objektu saglabāšana. Pamatojums saistošo noteikumu izdošanai ir tajos noteiktā kārtība, kādā pašvaldība atbalsta un piešķir finanšu līdzekļus par publiskai apskatei pieejamiem kultūrvēsturiskā būvmantojuma objektiem, kas atrodas Pašvaldības administratīvajā teritorijā, tajā skaitā noteikumi satur prasības: līdzfinansējuma saņēmējiem; līdzfinansējuma veidam, lielumam un intensitātei; ar līdzfinansējumu sedzamajiem izdevumiem; pieejamajam līdzfinansējumam; saimnieciskajā gadā īstenojamo darbību kopumam, kura mērķis ir kultūrvēsturiskā būvmantojuma objektu saglabāšana un projektu konkursam; projektu īstenošanai un līdzfinansējuma samaksas nosacījumiem un *de minimis* atbalsta saņemšanas nosacījumiem. Pašvaldību likuma 4. panta pirmās daļas 5. punkts nosaka, ka viena no pašvaldības autonomajām funkcijām ir sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm.  Likums “[Par kultūras pieminekļu aizsardzību](https://likumi.lv/ta/id/72551-par-kulturas-piemineklu-aizsardzibu)” [24. panta](https://likumi.lv/ta/id/72551-par-kulturas-piemineklu-aizsardzibu#p24) otrā daļa nosaka pašvaldības tiesības piešķirt budžeta līdzekļus sabiedrības apskatei pieejamu reģiona un vietējās nozīmes kultūras pieminekļu konservācijai un restaurācijai, kā arī sabiedrības apskatei pieejamu valsts nozīmes kultūras pieminekļu konservācijai un restaurācijai atbilstoši pašvaldības saistošajos noteikumos noteiktajai kārtībai. |
| 2. Fiskālā ietekme uz pašvaldības budžetu | Līdzfinansējums tiek piešķirts apstiprinātā pašvaldības budžeta ietvaros. Papildus ietekme uz budžetu nav plānota. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Pozitīva sociālā ietekme un ietekme uz iedzīvotāju veselību – novēršot kultūraspieminekļos esošas un iespējamas bīstamības, tos atjaunojot, restaurējot un konservējot. Sekmīgas saistošo noteikumu darbības gadījumā ilgtermiņā šāds atbalsts veicinās Kuldīgas vecpilsētas un novada kultūrvēsturiskās vides saglabāšanu un kvalitātes paaugstināšanu, kas var paaugstināt gan interesi par nekustamajiem īpašumiem un dzīvesvietu Kuldīgas vēsturiskajā centrā, gan veicināt ar tūrismu saistīto nozaru – amatniecības, ēdināšanas, naktsmītņu u.c. uzņēmējdarbības nozaru aktivitāti. |
| 4. Ietekme uz administratīvajām procedūrām un to izmaksām | Saistošie noteikumi tiks publicēti oficiālajā izdevumā “Latvijas Vēstnesis”, pašvaldības informatīvajā izdevumā un pašvaldības mājaslapā. Institūcija, kurā privātpersona var vērsties saistošo noteikumu piemērošanā ir Kuldīgas novada pašvaldība, adrese: Baznīcas iela 1, Kuldīga, Kuldīgas novads, LV-3301, vai rakstot uz elektronisko pasta adresi:[*dome@kuldiga.lv*](mailto:dome@kuldiga.lv). Administratīvo procesu izmaksas saimnieciskās darbības veicējiem, fiziskajām personām, nevalstiskā sektora organizācijām, budžeta finansētām institūcijām un citām personām nav paredzētas. |
| 5. Ietekme uz pašvaldības funkcijām un cilvēkresursiem | Saistošo noteikumu izpildes nodrošināšanai nav nepieciešams veidot jaunas pašvaldības institūcijas, darba vietas. |
| 6. Informācija par izpildes nodrošināšanu | Nav paredzēta jaunu institūciju izveide, esošo likvidācija, reorganizācija, vai jaunu darba vietu izveide. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Saistošo noteikumu prasības un to izpilde neradīs papildus izmaksas pašvaldībai. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu projektu izstrādājusi Kuldīgas novada pašvaldības speciālistu darba grupa, saistošo noteikumu izstrādes procesā notikušas konsultācijas ar Kuldīgas novada būvvaldi un Finanšu ministriju. Atbilstoši [Pašvaldību likuma](https://likumi.lv/ta/id/336956-pasvaldibu-likums) [46. panta](https://likumi.lv/ta/id/336956-pasvaldibu-likums#p46) trešajai daļai, lai informētu sabiedrību par saistošo noteikumu projektu un dotu iespēju izteikt viedokli, saistošo noteikumu projekts tiek publicēts Kuldīgas novada pašvaldības tīmekļa vietnē: [*www.kuldigasnovads.lv*](http://www.kuldigasnovads.lv). Plānotais sabiedrības līdzdalības veids – priekšlikumu un iebildumu izvērtēšana pēc projekta publicēšanas pašvaldības tīmekļa vietnē. Pēc sabiedrības viedokļa saņemšanas un izskatīšanas, saņemto priekšlikumu vai iebildumu apkopošanas, tos, izvērtējot lietderības apsvērumus, paredzēts iekļaut saistošajos noteikumos. Saistošie noteikumi tiks nosūtīti atzinuma sniegšanai Finanšu ministrijai un pēc pozitīva atzinuma saņemšanas saistošos noteikumus un paskaidrojuma rakstu izsludinās, tos publicējot oficiālajā izdevumā “Latvijas Vēstnesis”. |

Kuldīgas novada domes priekšsēdētāja Inese Astaševska